สุราษฎร์-นครศรีฯ ผจญน้ำท่วม ใช้พัทยาโมเดล เร่งดันลงทะเล
รัฐเร่งฟื้นฟูภาคใต้หลังน้ำลด ใช้พัทยา โมเดลเป็นต้นแบบ ระบายน้ำเร็ว ที่เมืองคอนและสุราษฎร์ฯพื้นที่ลุ่มต่ำริมแม่น้ำตาปียังมีน้ำท่วมขัง ทหารเร่งนำเรือผลักดันน้ำระบายลงสู่ทะเล ส่วนหน่วยงานภาครัฐและเอกชนระดมกำลังส่งธารน้ำใจช่วยเหลือชาวใต้ ด้าน ปภ.เผยยังวิกฤติ 6 จังหวัด ยอดตายพุ่ง 43 ราย ขณะที่กรมอุตุฯแจ้งเตือนมรสุมระลอกใหม่ อย่าเชื่อข่าวลือผ่านโซเชียล,น้ำท่วมใต้เริ่มลดลงแล้ว เจ้าหน้าที่เร่งระบายน้ำลงสู่ทะเล ขณะที่หลายหน่วยงานทั้งภาครัฐและเอกชนร่วมใจช่วยเหลือชาวใต้ผู้ประสบอุทกภัย โดยเมื่อวันที่ 16 ม.ค. ที่ จ.นครศรีธรรมราช สถานการณ์น้ำท่วมพื้นที่ส่วนใหญ่ลดระดับลงแล้ว เหลือน้ำท่วมขังสูงอยู่ในพื้นที่ อ.ปากพนัง อ.เชียรใหญ่ อ.เฉลิมพระเกียรติ อ.เมือง และ ต.เคร็ง อ.ชะอวด ส่วนใหญ่เป็นพื้นที่ราบลุ่ม ขณะนี้เจ้าหน้าที่กรมชลประทาน ทหารเรือ และเรือ ประมงพื้นบ้านช่วยกันเร่งนำเรือผลักดันน้ำลงทะเลอย่างต่อเนื่อง,พล.ต.ต.กฤตธาพล ยี่สาคร ผบก.รน.พร้อมด้วย พ.ต.อ.วัลลพ พวงผกา ผกก.6 กองบังคับการตำรวจน้ำ (สุราษฎร์ธานี) และสารวัตรสถานีตำรวจน้ำสุราษฎร์ธานี เกาะสมุย ขนอม และปากพนัง นำถุงยังชีพไปมอบให้แก่ผู้ประสบอุทกภัยที่ จ.นครศรีธรรมราช 3 พื้นที่ประกอบด้วยบ้านไม้แดง หมู่ 19 ต.ท่าเรือ อ.เมืองนครศรีธรรมราช บ้านท่าดินแดง หมู่ 4 ต.แม่เจ้า–อยู่หัว อ.เชียรใหญ่ และหมู่ 4 ต.การะเกด อ.เชียรใหญ่ พล.ต.ต.กฤตธาพลกล่าวว่า กรมอุตุนิยมวิทยาออกประกาศเตือนภัยว่า ในช่วงระหว่างวันที่ 16-18 มกราคม 2560 พื้นที่ภาคใต้จะมีฝนตกหนักอีกระลอก ตำรวจน้ำเตรียมความพร้อมทั้งกำลังพลและอุปกรณ์ และมนุษย์กบมาประจำพื้นที่ จ.นครศรีธรรมราช เพื่อสนับสนุน ช่วยเหลือประชาชนผู้ประสบภัยให้ทันต่อเหตุการณ์แล้ว,จ.สุราษฎร์ธานี เกษตรกรผู้เลี้ยงโค-กระบือ พื้นที่ ต.ท่าเรือ อ.บ้านนาเดิม ได้รับความเดือดร้อนหลังเกิดน้ำท่วมนานกว่า 2 เดือน ทำให้แหล่งหญ้าธรรมชาติเน่าโค-กระบือไม่มีหญ้ากินจนล้มตายไปหลายตัว ด้านนายทนงค์เดช ฉวาง อายุ 32 ปี อยู่บ้านเลขที่ 54 หมู่ 3 ต.ท่าเรือ อ.บ้านนาเดิม เกษตรกรเลี้ยงโค-กระบือ เปิดเผยว่า พื้นที่ ต.ท่าเรือ มีเกษตรกรเลี้ยง โค-กระบือจำนวนหลายราย ส่วนใหญ่เลี้ยงในทุ่งหญ้าตามธรรมชาติเป็นที่รองรับน้ำ แต่เนื่องจากเกิดน้ำท่วมตั้งแต่เดือน ต.ค.-ธ.ค. และมีมวลน้ำระลอกใหม่ในเดือน ม.ค. ทำให้ไม่มีพื้นที่จะเลี้ยงสัตว์ต้องต้อนโค-กระบือไปเลี้ยงที่ริมถนนเอเชีย 41 ส่วนหญ้าที่เลี้ยงโค-กระบือก็หายาก แม้ว่ากระบือจะสามารถหากินหญ้าใต้น้ำได้ แต่น้ำท่วมมานานทำให้หญ้าเน่าตายทั้งหมด เกษตรกรต้องซื้อหญ้าแห้งซึ่งมีราคาสูง ทำให้โค-กระบือล้มตายไปแล้ว 30 ตัว,นายวีระ คงทอง ผอ.โครงการชลประทานจังหวัดสุราษฎร์ธานี เปิดเผยว่า กรมชลประทานเฝ้าติดตามในพื้นที่ลุ่มแม่น้ำตาปีน้ำท่วม อ.พระแสง อ.เคียนซา และ อ.พุนพิน ที่ อ.พระแสง น้ำลดลงแล้ว ส่วนที่ อ.เคียนซา น้ำยังล้นตลิ่งอยู่ในระดับ 1.50 เมตร มีแนวโน้มน้ำลดลงไหลบ่าลงตอนล่างที่ อ.พุนพิน ขณะเดียวกัน เจ้าหน้าที่นำเรือผลักดันน้ำจากกองทัพเรือจอดที่สะพานจุลจอมเกล้า 2 เทศบาลเมืองท่าข้าม 16 ลำ ที่สะพานคลองพุนพิน ต.ศรีวิชัย 10 ลำ และสะพานคลองบางกล้วย ต.บางใบไม้ อ.เมืองสุราษฎร์ธานี 6 ลำ รวม 32 ลำ เร่งเดินเครื่องดันน้ำผ่านคลองพุนพินไหลลงสู่อ่าวไทยต่อไป,ด้านนายทนงศักดิ์ ทวีทอง นายกองค์การบริหาร ส่วนจังหวัดสุราษฎร์ธานี กล่าวว่า ระดมเจ้าหน้าที่ รถแบ็กโฮ เครื่องจักรกลหนัก รถน้ำ และเครื่องมือต่างๆ เร่งซ่อมถนน สะพานและล้างโคลนตามบ้านและโรงเรียน เพื่อกลับเข้าสู่สภาวะปกติ ขณะที่เจ้าหน้าที่สำนักศิลปากรที่ 14 นครศรีธรรมราช ไปสำรวจความเสียหายยอดพระบรมธาตุไชยา ที่วัดพระธาตุไชยาวรวิหาร อ.ไชยา จ.สุราษฎร์ธานี หลังจากได้รับผลกระทบจากน้ำท่วมรอบองค์พระธาตุ และในวิหารหลวงสูง 50-60 เซนติเมตร เบื้องต้นพบว่า ส่วนฐานขององค์พระธาตุไม่มีความเสียหาย มีเพียงคราบตะไคร่ดำ ส่วนพรมปูพื้นภายในวิหารถูกน้ำท่วมเสียหายทั้งหมด,ส่วนนายพินิจ บุญเลิศ ผวจ.กระบี่ นายสุริยันต์ ณรงค์กูล นายอำเภอเมืองกระบี่ พร้อมด้วยเจ้าหน้าที่ทางหลวงชนบทจังหวัดกระบี่ และผู้เกี่ยวข้องเข้าตรวจสอบสะพานข้ามคลอง หลังถูกน้ำป่าซัดพังที่ถนนสายทับปริก-ห้วยโต้ หมู่ 4 ต.ทับปริก อ.เมือง กระบี่ ทางเข้าอุทยานแห่งชาติเขาพนมเบญจา พบสะพานพังเสียหายถูกน้ำกัดเซาะตั้งแต่วันที่ 8 ม.ค. ดินทรุดตัวต่อเนื่องรวมทั้งสะพานไม้หมากที่ชาวบ้านใช้ข้ามไปมาชั่วคราวเริ่มทรุดตัว นายพินิจกล่าวว่า การเชื่อมต่อสะพานกับถนนจะใช้วิธีการถมดินและหินลงไปในจุดดังกล่าว โดยใช้งบประมาณ 3 แสนบาท จากนั้นจะให้ทางหลวงชนบทนำเครื่องจักรเข้ามาดำเนินการ คาดว่าจะใช้เวลา 7 วัน ส่วนการถมหินและดินในครั้งนี้เป็นการแก้ไขปัญหาเฉพาะหน้า เนื่องจากลำคลองมีความกว้างมากขึ้นกว่า 10 เมตร ลึก 6 เมตร หลังจากนี้ จะเสนอของบประมาณสร้างสะพานขึ้นมาใหม่,ขณะที่ พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวระหว่างเป็นประธานเนื่องในวันครูแห่งชาติ 2560 ว่า ปัญหาน้ำท่วมเราต้องแก้ แต่ถ้าแก้แบบไม่ยั่งยืนจะเป็นแบบนี้ปีหน้าก็ท่วมอีก วันนี้เราต้องสร้างการรับรู้ว่าเราต้องรักษาทรัพยากรธรรมชาติอย่างไร ประชาชนต้องร่วมมือด้วย ไม่ใช่ให้รัฐบาลแก้อย่างเดียว อย่าทำอะไรที่เกะกะทางน้ำไหล สั่งการไปแล้วให้ทำทางน้ำไหล ไม่อย่างนั้นน้ำก็ไม่ไหลลงทะเล วันนี้พอเกิดความลำบากทุกคนก็ร่วมมือกัน พอสงบเรียบร้อยก็ไม่ยอมกันอีก นี่คือปัญหาของบ้านเรา หากรัฐบาลใดที่มีแผนงานที่ดี และประชาชนร่วมมือเข้าใจซึ่งกันและกันมันก็จบ ประเทศจะไม่เสียหายในเรื่องเหล่านี้อีก,ต่อมา พล.ท.พิษณุ พุทธวงศ์ หัวหน้าสำนักงานมูลนิธิรัฐบุรุษ พล.อ.เปรม ติณสูลานนท์ ประธานองคมนตรีและรัฐบุรุษ เป็นผู้แทน พล.อ.เปรม เดินทางเข้ามอบเงินจำนวน 1 ล้านบาท โดย พล.อ.ประยุทธ์ ได้รับมอบเงินดังกล่าวและมอบต่อให้กับนายออมสิน ชีวะพฤษ์ รมต.ประจำสำนักนายกรัฐมนตรี เพื่อนำไปสมทบเข้า กองทุนช่วยเหลือผู้ประสบสาธารณภัยสำนักนายกรัฐมนตรี โดย พล.อ.ประยุทธ์กล่าวว่า เงินจำนวนนี้จะนำไปสมทบทุนและจะพิจารณาว่าจะเอาไปทำอะไรบ้างถือเป็นน้ำใจจากผู้ใหญ่ของบ้านเมือง,พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงการช่วยเหลือผู้ประสบอุทกภัยในพื้นที่ภาคใต้ ว่า พล.อ.ประยุทธ์ จันทร์โอชา นายกรัฐมนตรี สั่งการหน่วยงานที่เกี่ยวข้องบูรณาการ โดยกระทรวงกลาโหมดำเนินการทุกเรื่อง อาทิ การฟื้นฟูหลังน้ำลดร่วมกับกระทรวงมหาดไทย ใช้เมืองพัทยาเป็นต้นแบบเมื่อฝนตกหนักน้ำท่วมจะใช้เวลา 1-2 ชั่วโมงระบายน้ำได้หมด เรื่องนี้ท้องถิ่นต้องดูแลพร้อมดำเนินการ ไม่ใช่ทุกอย่างโยนมาที่รัฐบาล ต่อไปการวางแผนผังเมืองต้องดูว่าอะไรที่ก่อสร้างแล้วไปกีดขวางทางระบายน้ำ ต้องทำให้น้ำมีทางระบายให้ได้ ทุกฝ่ายต้องร่วมมือกัน,พล.อ.ฉัตรชัย สาริกัลยะ รมว.เกษตรและสหกรณ์ เปิดเผยว่า สั่งการให้ทุกหน่วยงานที่เกี่ยวข้องให้เฝ้าระวังพร้อมเตรียมรับมือฝนที่คาดว่าจะตกหนักตั้งแต่วันที่ 16-20 ม.ค.นี้ โดยจะต้องเข้าเคลียร์พื้นที่ประสบภัยให้เร็วที่สุด ขณะนี้มีเกษตรกรพื้นที่ภาคการเกษตรเสียหายแล้วกว่า 700,000 ราย พื้นที่ประมงได้รับความเสียหายอย่างสิ้นเชิง กว่า 40,000 ไร่ ส่วนพืชผล ทางการเกษตรแม้จะมีตัวเลขความเสียหายแล้วกว่า 1 ล้านไร่ แต่ต้องรอผลสำรวจอีกครั้งถึงความเสียหายอย่างสิ้นเชิง,นายฉัตรชัย พรหมเลิศ อธิบดีกรมป้องกันและบรรเทาสาธารณภัย (ปภ.) กล่าวว่า สถานการณ์อุทกภัยในพื้นที่ภาคใต้จนถึงปัจจุบันยังคงมีสถานการณ์ใน 6 จังหวัด ได้แก่ พัทลุง สงขลา ตรัง สุราษฎร์ธานี นครศรีธรรมราช และประจวบคีรีขันธ์ รวม 36 อำเภอ 189 ตำบล 1,309 หมู่บ้าน ผู้เสียชีวิต 43 ราย ภาพรวมสถานการณ์ระดับน้ำลดลงทุกจังหวัดแล้ว แต่จากการติดตามสภาพอากาศกับกรมอุตุนิยมวิทยา พบว่าช่วงวันที่ 16-20 ม.ค. มรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังแรงขึ้น ส่งผลให้มีฝนตกเพิ่มมากขึ้นและฝนตกหนักบางแห่ง แบ่งเป็น 2 ช่วง โดยวันที่ 16-18 ม.ค. ในพื้นที่จังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา และนราธิวาส และช่วงวันที่ 19-20 ม.ค. ในพื้นที่ จังหวัดนครศรีธรรมราช พัทลุง สงขลา ปัตตานี ยะลา นราธิวาส ตรัง และสตูล ส่วนคลื่นลมบริเวณอ่าวไทยมีกำลังแรง คลื่นสูง 2-3 เมตร ปภ.ประสาน 5 จังหวัด ได้แก่ ชุมพร สุราษฎร์ธานี นครศรีธรรมราช พัทลุง และสงขลา เตรียมรับมืออุทกภัยและดินถล่มพร้อมปฏิบัติการเผชิญเหตุและช่วยเหลือผู้ประสบภัยได้อย่างทันท่วงที,พล.ท.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรี ขอบคุณพี่น้องคนไทยทุกภาคส่วนที่ร่วมบริจาคเงินช่วยเหลือผู้ประสบภัยน้ำท่วมภาคใต้ ในงาน ประชารัฐร่วมใจ ช่วยอุทกภัยภาคใต้ มียอดเงินบริจาครวมทั้งสิ้น 329,305,809 บาท โดยรัฐบาลเตรียมส่งไปช่วยเหลือพี่น้องชาวใต้ตามระเบียบของทางราชการ เพิ่มเติมจากงบประมาณที่แต่ละจังหวัดมีอยู่แล้ว 100 ล้านบาท ทั้งนี้ ยังสามารถบริจาคเงินเข้าบัญชีได้อย่างต่อเนื่องผ่านกองทุนเงินช่วยเหลือผู้ประสบสาธารณภัยสำนักนายกรัฐมนตรี ธนาคารกรุงไทย จำกัด (มหาชน) สาขาทำเนียบรัฐบาล เลขที่บัญชี 067-0-06895-0,นายศักรินทร์ กิตติสารพงษ์ ผู้พิพากษาหัวหน้าศาลจังหวัดมีนบุรี กล่าวว่า ศาลจังหวัดมีนบุรีจัดกิจกรรมชื่อ ธารน้ำใจ สู่แดนใต้ เพื่อบรรเทาทุกข์แก่พี่น้องชาวใต้ เปิดรับบริจาคสิ่งของเครื่องอุปโภค บริโภค อาทิ ข้าวสารอาหารแห้ง สบู่ ยาสีฟัน และอื่นๆ ณ บริเวณห้องโถงกลางของศาลจังหวัดมีนบุรี ส่วนที่สนามบินอู่ตะเภา อ.บ้านฉาง จ.ระยอง สมาคมคนรักษ์เสม็ดและพี่น้องชาวบ้านบนเกาะเสม็ด จ.ระยอง และทหาร ร.พัน. 6 ค่ายมหาสุรสิงหนาท ซื้อสิ่งของที่จำเป็นเพื่อนำไปบรรเทาทุกข์ให้กับพี่น้องภาคใต้น้ำท่วม โดยนำสิ่งของทั้งหมดขึ้นเครื่องบินที่สนามบินอู่ตะเภา จ.ระยอง ไปส่งที่ จ.นครศรีธรรมราช,ด้านนายอนันต์ชัย อุทัยพัฒนาชีพ ผู้ตรวจ ราชการกระทรวงแรงงาน ในฐานะโฆษกกระทรวงแรงงาน แถลงมาตรการฟื้นฟูภายหลังน้ำลดในพื้นที่ 12 จังหวัดภาคใต้ ว่า พล.อ.ศิริชัย ดิษฐกุล รมว.แรงงาน ลงนามในร่างแก้ไขกฎกระทรวงแรงงาน ตามมาตรา 79/1 ในพระราชบัญญัติประกันสังคม (ฉบับที่ 4) พ.ศ.2558 เพิ่มเติมสิทธิประโยชน์กรณีที่ผู้ประกันตนไม่ได้ทำงาน เนื่องจากมีเหตุสุดวิสัยหรือนายจ้างไม่ให้ทำงานจะได้รับเงินประกันว่างงาน โดยจะจ่ายเงิน ให้ลูกจ้างในอัตราร้อยละ 50 บาท ไม่เกิน 180 วัน จะจ่ายให้ตามจริงกับวันที่สถานประกอบการหยุดงาน ทั้งนี้ อยู่ระหว่างรอประกาศราชกิจจานุเบกษา จากการสำรวจล่าสุดพบสถานประกอบการที่ได้รับผลกระทบ 8,753 แห่ง ลูกจ้างเกี่ยวข้อง 127,018 คน อีกทั้งยังมีมาตรการการจ้างงานเร่งด่วนเพื่อฟื้นฟูบ้านเรือนหรือชุมชน ดำเนินการตามที่ร้องขอมา มีค่าตอบแทนให้ 150 บาทต่อการทำงาน 4 ชั่วโมงใน 1 วัน มีงบประมาณสนับสนุน 90 ล้านบาท,นายวันชัย ศักดิ์อุดมไชย อธิบดีกรมอุตุนิยมวิทยา เปิดเผยว่า บริเวณความกดอากาศสูงกำลังปานกลาง จากประเทศจีนปกคลุมภาคตะวันออกเฉียงเหนือและทะเลจีนใต้ทำให้มรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังแรงขึ้น ลักษณะเช่นนี้ทำให้ภาคใต้จะมีฝนเพิ่มมากขึ้นในช่วงวันที่ 16-17 ม.ค. จะมีฝนตกหนักบางแห่ง โดยเฉพาะบริเวณจังหวัดประจวบคีรีขันธ์ ชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา และนราธิวาส จากนั้นวันที่ 18-22 ม.ค. จะมีฝนตกหนักบางแห่ง โดยเฉพาะบริเวณจังหวัดสุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส ตรัง และสตูล ดังนั้น ขอให้ประชาชนบริเวณดังกล่าวระวังอันตรายจากฝนตกหนัก น้ำท่วมฉับพลัน น้ำป่าไหลหลาก และดินโคลนถล่ม ส่วนเรื่องข่าวลือพายุจะเข้า จ.นครศรีธรรมราชอีก 36 ชั่วโมงข้างหน้า แชร์ผ่านโซเชียล สร้างความสับสนกับประชาชน ขอยืนยันข้อมูลดังกล่าวไม่เป็นความจริง,ขณะเดียวกัน ศิลปินจากบริษัท จีเอ็มเอ็ม แกรมมี่ จำกัด (มหาชน) นำทีมโดย ไอซ์-ศรัณยู วินัยพานิช, เปาวลี-พรพิมล เฟื่องฟุ้ง, เกรซ-เกวลิน พูลภีไกร, กั้ง-วรกร ศิริสรณ์ และลิลลี่-ภัณฑิลา วิน ปานสิริธนาโชติ รวมตัวจิตอาสาลงพื้นที่เพื่อช่วยเหลือและให้กำลังใจผู้ประสบอุทกภัยภาคใต้ โดยได้เตรียมถุงยังชีพบรรจุเครื่องใช้อุปโภคบริโภคที่จำเป็นต่อการดำรงชีวิต อาทิ ข้าวสาร อาหารแห้ง และน้ำดื่ม ลงเรือท้องแบนเพื่อนำของไปแจกให้กับผู้ประสบอุทกภัยที่ อ.พุนพิน จ.สุราษฎร์ธานี โดย พล.ต.วิชัย ทัศนมณเฑียร ผู้บัญชาการมณฑลทหารบกที่ 45 กองทัพบก และกระทรวงการพัฒนาสังคมและความมั่นคงของมนุษย์ เป็นผู้รับมอบ
รัฐเร่งฟื้นฟูภาคใต้หลังน้ำลด ใช้พัทยาโมเดลเป็นต้นแบบ ระบายน้ำเร็ว ที่เมืองคอนและสุราษฎร์ฯพื้นที่ลุ่มต่ำริมแม่น้ำตาปียังมีน้ำท่วมขัง ทหารเร่งนำเรือผลักดันน้ำระบายลงสู่ทะเล ส่วนหน่วยงานภาครัฐและเอกชนระดมกำลังส่งธารน้ำใจช่วย
น้ำท่วมภาคใต้,น้ำท่วมขัง,ผลักดันน้ำ,พัทยาโมเดล,ข่าวหน้า1